1965થી 1970ના દશકામાં આણંદનો ઝડપી વિકાસ થયો. શહેરમાં નર્સિંગ હોમનો પણ તેટલો જ ઝડપી વધારો થયો. આણંદમાં નગરપાલિકા, આઇ. પી. મિશન અને ખાનગી નર્સિંગ હોમમાં લગભગ 600 પથારીની સુવિધા થઈ. આ સંજોગોને ધ્યાનમાં લઈને રેડક્રોસની આણંદ શાખાના થોડા સભ્યો ભેગા મળ્યા અને ફરી રેડક્રોસ શાખાને વેગવંતી બનાવવા નિર્ણય કર્યો. પ્રથમ કાર્ય તરીકે આણંદની હોસ્પિટલોમાં દર્દીઓને જરૂર પૂરતું લોહી આપવા માટે એક બ્લડ બેન્કની શરૂઆત કરવી તે વાતનો સર્વાનુમતે સ્વીકાર થયો અને ફક્ત દસ દિવસના ટૂંકા ગાળામાં પૂરતાં સાધનો ઉપલબ્ધ ન હોવા છતાં 15મી ઓગસ્ટ, 1977ના રોજ આણંદના અગ્રણીઓની હાજરીમાં ડો. રમણિકલાલ દોશીના હસ્તે ઇન્ડિયન રેડક્રોસ સોસાયટી, આણંદ શાખાના પ્રથમ કાર્યરૂપે બ્લડ બેન્કનો આરંભ કરાયો. શરૂઆતમાં જગ્યા ન હોવાથી ડો. ચિતરંજનભાઈએ પોતાના નર્સિંગ હોમમાંથી બ્લડ બેન્ક માટે જગ્યા આપી અને ઉછીનું ફ્રિજ લાવી બ્લડ બેન્કની શરૂઆત કરાઈ. આ પછી જગ્યા માટે આણંદ નગરપાલિકાને વિનંતી કરી અને બ્લડ બેન્ક માટે નગરપાલિકાની હોસ્પિટલમાં એક રૂમ એક રૂપિયા ટોકન ભાડાથી ફાળવી આપી. આ પછી ઉત્તરોત્તર સંસ્થાનો ખૂબ ઝડપથી વિકાસ થયો અને લોહીની માગમાં ખૂબ વધારો થયો.